สังคมข่าวหุ้น
ผลการประชุมคณะกรรมการนโยบายการเงินวานนี้ เสียงแตก 4 ต่อ 3 มีมติคงดอกเบี้ยไว้ที่ 0.5% หลังจากเงินเฟ้อทะลุ 7%
ผลการประชุมคณะกรรมการนโยบายการเงินวานนี้ เสียงแตก 4 ต่อ 3 มีมติคงดอกเบี้ยไว้ที่ 0.5% หลังจากเงินเฟ้อทะลุ 7%
9 มิ.ย. 2565

*ส่งซิกขึ้นดอกเบี้ย
*ผลการประชุมคณะกรรมการนโยบายการเงินวานนี้ เสียงแตก 4 ต่อ 3 มีมติคงดอกเบี้ยไว้ที่ 0.5% หลังจากเงินเฟ้อทะลุ 7% บอร์ด กนง.เสียงส่วนน้อยเริ่มส่งสัญญาณดอกเบี้ยขาขึ้น ขณะที่วันนี้จับตาปลดล็อกกัญชาวันแรก ผู้บริหารกลุ่มบริษัทที่เกี่ยวข้องกับผลิตภัณฑ์กัญชง-กัญชาขยับตัวกันคึกคัก ส่วนตลาดหุ้นไทย ปิดที่ 1,636 จุด เพิ่มขึ้น 4.97 จุด มูลค่าซื้อขาย 5.7 หมื่นล้านบาท
*ส่งออกดอกกัญชา สมบูรณ์ เอื้ออัชฌาสัย ประธานเจ้าหน้าที่บริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL วางแผนส่งออกช่อดอกแห้งแบบ Medical Grade เพื่อใช้ทางการแพทย์ ส่งไปยังต่างประเทศโซนยุโรปและอเมริกา หลังจากการปลดล็อกช่อดอกที่จะมีผลวันที่ 9 มิ.ย.นี้
*ออเดอร์ทะลัก ธีร ชุติวราภรณ์ ซีอีโอ บมจ.อัลฟ่า ดิวิชั่นส์ (ALPHAX) เตรียมรับทรัพย์ ในฐานะผู้คุมปัจจัยการผลิตกัญชา ตั้งแต่ต้นน้ำ-ปลายน้ำ ร่วมกับพันธมิตร ที่แข็งแกร่ง พร้อมเพิ่ม Product line เป็นผู้ขายช่อดอกกัญชารายใหญ่อันดับต้น ๆ ในประเทศ ล่าสุดเครื่องสกัดชุดที่ 2 มาถึงไทยแล้วอยู่ในขั้นตอนติดตั้ง เพื่อเพิ่มศักยภาพการผลิตได้อีก 100 เท่า คาดแล้วเสร็จไตรมาส 3/2565
*อินเทรนด์ จักรพงษ์ จักราจุฑาธิบดิ์ ประธานเจ้าหน้าที่บริหารและกรรมการผู้จัดการ บมจ.เจเคเอ็น โกลบอล กรุ๊ป (JKN) วางแผนรุกตลาดผลิตภัณฑ์ที่ใช้สารสกัดจากกัญชาและกัญชงมาเป็นส่วนผสม ผ่านการพัฒนานวัตกรรมผลิตภัณฑ์ใหม่ ๆ กว่า 30 รายการ ครอบคลุมผลิตภัณฑ์เสริมอาหาร ผลิตภัณฑ์สินค้าอุปโภคบริโภค ที่มีส่วนผสมของน้ำมันกัญชง ตอบโจทย์ความต้องการสอดรับเทรนด์รักสุขภาพของผู้บริโภค
*โครงสร้างภาษีรถไฟฟ้ามีผลวันนี้ กลุ่มหุ้นที่เกี่ยวข้องตีปีก รับกระแสรถยนต์ไฟฟ้าและแบตเตอรี่ จับตา EA ขยับ KCE, DELTA, STANLY, SNC, GPSC, PTT, BANPU, BPP และ BCPG ขยับรับภาษีใหม่
*บมจ.ดิทโต้ (ประเทศไทย) (DITTO) และ บมจ.ทีม คอนซัลติ้ง เอนจิเนียริ่ง แอนด์ แมเนจเมนท์ (TEAMG) ลงนามบันทึกข้อตกลงกรอบความร่วมมือเพื่อดำเนินธุรกิจโดยมุ่งเน้นการบูรณาการความเชี่ยวชาญด้านธุรกิจของแต่ละฝ่ายเข้าด้วยกัน เช่น ด้านวิศวกรรม สิ่งแวดล้อม และนวัตกรรมต่าง ๆ เพื่อให้เกิดความเจริญเติบโตอย่างยั่งยืนของทั้งสองฝ่าย โดยคำนึงถึงสิ่งแวดล้อม สังคม และธรรมาภิบาล (ESG) โดยจะมีการแถลงชี้แจงรายละเอียดในวันที่ 9 มิ.ย.นี้
*จารุชา สติมานนท์ กรรมการผู้จัดการ บริษัท ดับบลิวเอชเอ อินดัสเตรียล รีท แมนเนจเม้นท์ จำกัด ในฐานะผู้จัดการกองทรัสต์ของทรัสต์เพื่อการลงทุนในสิทธิการเช่าอสังหาริมทรัพย์เหมราช (กองทรัสต์ HREIT) เผยที่ประชุมคณะกรรมการของผู้จัดการกองทรัสต์ HREIT ได้มีมติให้กองทรัสต์ HREIT เปลี่ยนชื่อใหม่เป็น ทรัสต์เพื่อการลงทุนในสิทธิการเช่าอสังหาริมทรัพย์ดับบลิวเอชเอ อินดัสเตรียล (WHA Industrial Leasehold Real Estate Investment Trust) และมีชื่อย่อ “WHAIR” โดยมีผลตั้งแต่วันที่ 8 มิ.ย.เป็นต้นไป เพื่อสะท้อนถึงการลงทุนบนโครงสร้างต่าง ๆ ในนิคมอุตสาหกรรมของดับบลิวเอชเอ กรุ๊ป
*บอนด์สีฟ้า ปิติ ตัณฑเกษม ประธานเจ้าหน้าที่บริหาร ธนาคารทีเอ็มบีธนชาต (TTB) นำร่องเป็นธนาคารแห่งแรกของประเทศไทยที่ออก “ตราสารหนี้สีฟ้า” (Blue Bond) หรือ ตราสารหนี้เพื่อความยั่งยืนทางทะเล อายุ 5 ปี ในไตรมาส 3/2565 ใช้ในการระดมทุนสำหรับโครงการที่เป็นประโยชน์กับสิ่งแวดล้อม และทรัพยากรทางทะเลโดยเฉพาะ โดยมีบรรษัทเงินทุนระหว่างประเทศ (International Finance Corporation : IFC) เป็นผู้ลงทุนมูลค่าไม่เกิน 50 ล้านดอลลาร์สหรัฐฯ หรือประมาณ 1,700 ล้านบาท
*ลุยฟิลิปปินส์ ธีรชัย ลีนะบรรจง ประธานเจ้าหน้าที่บริหาร บมจ.สกาย ทาวเวอร์ (STOWER) เผย บริษัท SkyTowers Infra Inc. ได้รับการอนุมัติสิทธิประโยชน์ในการลงทุนจากหน่วยงานส่งเสริมการลงทุน (บีโอไอ) ประเทศฟิลิปปินส์ ในโครงการลงทุนก่อสร้างเสาโทรคมนาคมให้เช่า โดยจะได้รับยกเว้นภาษีนิติบุคคลไปจนถึงปี  2570 และ 5 ปีหลังจากนั้นจะเสียภาษีเพียง 5%  รวมทั้งยังได้รับสิทธิประโยชน์ทางด้านอื่น ๆ อีกเช่นการยกเว้นภาษีนำเข้าอุปกรณ์ต่าง ๆ